S-19/2020

1

Mál þetta, sem dómtekið var 25. nóvember sl., höfðaði lögreglustjórinn á Suðurnesjum með ákæru 6. janúar 2020 á hendur ákærða, X, kt.[...], [...], [...];„ fyrir ofbeldisbrot í nánu sambandi gagnvart sambýliskonu sinni, A, kt. [...], á þáverandi heimilum þeirra að [...], [...], sbr. ákærulið I. og II og [...], [...], sbr. ákærulið III., með því að hafa endurtekið fyrir og eftir 18. nóvember 2018 slegið sambýliskonu sína og með framferði sínu ógnað heilsu hennar og velferð, nánar sem hér greinir: I. (008- 2018- 18424)

Með því að hafa, þann 18. nóvember 2018, gagnvart A, ráðist að henni og slegið hana vinstra megin í andlitið, við hökuna, einu höggi með síma sem ákærði hélt á og sparkað í hægra læri hennar. Urðu afleiðingar háttsemi ákærða þær að A, hlaut stóran marblett á höku, klórför og marblett á hálsi og stóran marblett á hægra læri.

II. (008- 2018- 18424)

Með því að hafa, þann 25. nóvember 2018, gripið með báðum handleggjum um háls hennar og þrengt að þannig að hún óttaðist um líf sitt og er hann sleppti takinu sett höndina í andlit hennar og fleygt henni niður í sófann þegar hún reyndi að standa upp. Urðu afleiðingar háttsemi ákærða þær að A, hlaut kúlu á ennið ásamt miklum roða í andliti. Að auki hlaut A marga dreifða minni marbletti á brjóstkassa og á upp- og framhandleggi.

III. (008 - 2019- 243)

Með því að hafa, þann 6. janúar 2019, tekið glerglas og kastað því í gólfið þannig að það brotnaði og því næst gripið í andlit og háls A og ýtt henni upp að veggnum þar sem ákærði kreppti hnefann og kýldi í vegginn en jafnframt sló ákærði A hægra megin í andlitið einu höggi með flötum lófa.

Telst þessi háttsemi ákærða, sbr. I., II. og II. ákærulið varða við 218. gr. b. almennra hegningarlaga nr. 19/1940

Þess er krafist að ákærði verði dæmdur til refsingar og til greiðslu alls sakarkostnaðar. “

2

Dómari gaf út fyrirkall í málinu 26. febrúar 2020 en birting þess tókst ekki. Fyrirkall var gefið út að nýju 16. apríl 2020 og lét lögreglustjóri birta það fyrirkall í Lögbirtingablaði. Málið var þingfest 3. september 2020 á grundvelli hins birta fyrirkalls en í því var vísað til þess að sækti ákærði ekki þing mætti hann búast við því að verða handtekinn og færður fyrir dóm. Ítrekaðar tilraunir lögreglu til þess að hafa uppi á ákærða skiluðu hins vegar ekki árangri.

Hinn 23. október 2020 ákvað dómari að gefa út fyrirkall þar sem ákærði var kvaddur til þess að koma fyrir dóm 25. nóvember 2020, kl. 9:00, hlýða á ákæru, halda uppi vörnum og sæta dómi. Í fyrirkallinu var þess jafnframt getið að sækti ákærði ekki þing mætti hann búast við því að fjarvist hans yrði metin til jafns við það að hann viðurkenndi að hafa framið brot þau sem hann væri ákærður fyrir og að dómur yrði lagður á málið að honum fjarstöddum. Við fyrirtöku málsins 25. nóvember 2020 var ekki sótt þing af hálfu ákærða og var málið þá dómtekið á grundvelli 1. mgr. 161. gr. laga nr. 88/2008 um meðferð sakamála.

Með vísan til 1. mgr. 161. gr. laga nr. 88/2008 um meðferð sakamála verður dómur lagður á málið þrátt fyrir útivist ákærða þar sem framlögð gögn þykja nægileg til sakfellingar og önnur skilyrði ákvæðisins eru einnig uppfyllt í málinu. Brot ákærða teljast því sönnuð og varða þau við tilgreind lagaákvæði í ákæru.

3

Samkvæmt vottorði sakaskrár ríkisins gekkst ákærði undir sektargerð lögreglustjóra á árinu 2014 vegna umferðarlagabrota. Þá var hann með dómi Héraðsdóms Reykjaness 20. september 2019 gert að greiða sekt og sæta sviptingu ökuréttar í þrjú ár fyrir umferðar-, fíkniefna og tollalagabrot.

Þau brot sem ákærði er sakfelldur fyrir í máli þessu voru framin fyrir uppkvaðningu framangreinds dóms. Á kvörðun refsingar ákærða nú ber því að tiltaka bæði eftir fyrirmælum 77. og 78. gr. almennra hegningarlaga nr. 19/1940.

Refsing ákærða ákveðst að brotum hans virtum fangelsi í fimm mánuði. Eins og hér stendur á og í ljósi þess að ákærða hefur ekki áður verið gerð refsing fyrir ofbeldisbrot þykir mega fresta fullnustu refsingarinnar og skal hún falla niður að liðnum tveimur árum frá uppkvaðningu dóms þessa að telja, haldi ákærði almennt skilorð 57. gr. almennra hegningarlaga.

Eftir úrslitum málsins, sbr. 1. mgr. 235. gr. laga nr. 88/2008 um meðferð sakamála, verður ákærða gert að greiða sakarkostnað. Ákærði dæmist því til að greiða sakarkostnað samkvæmt framlögðu sakarkostnaðaryfirliti lögreglustjórans á Suðurnesjum, dagsettu 9. ágúst 2019, 31.430 krónur, vegna öflunar læknisvottorðs.

Dóm þennan kveður upp K-kk-nf H-kk-nf héraðsdómari.

Dómsorð:

Ákærði, X, sæti fangelsi í fimm mánuði en fresta skal fullnustu refsingarinnar og skal hún falla niður að liðnum tveimur árum frá uppkvaðningu dóms þessa að telja, haldi ákærði almennt skilorð 57. gr. almennra hegningarlaga nr. 19/1940.

Ákærði greiði 31.430 krónur í sakarkostnað.

K-kk-nf H-kk-nf